Savikumpu

Savikumpu on kylä Parikkalassa. Se sijaitsee noin kaksi kilometriä koilliseen Särkisalmen risteyspaikasta Simpelejärven Sokkiiselän rannalla. 
Kylän maisema on avara ja kumpuileva yhdistelmä mäkikyläasutusta, viljelymaisemaa sekä reheviä lehtoja. Savikummunmäen kaakkoisrinteellä  näkyy jääkauden jälkiä kuten siirtolohkareita ja pirunpeltoja. Kylän alueelta on valittu noin 300 hehtaaria kulttuurimaisemaa maakunnallisesti arvokkaaksi maisema-alueeksi. Kylässä on myös arvokkaiksi luokiteltuja perinnemaisemia.

Savikumpu lienee asutettu jo varhain, sillä sen alueelta on tehty useita esihistoriallisia irtolöytöjä, kuten tasa- ja kourutalttoja sekä tuura.Juvonen, s. 714 Sodan jälkeisen asutustoiminnan tuloksena kylään syntyi kunnan toiseksi suurin uusi asutusalue. Se perustettiin pääosin kahden entisen kantatilan, Viessanmäen ja Valkeapään maille.Juvonen, s. 627-628.

Kylän nykyinen asukasluku on noin 200. Sen pääasiallinen elinkeino on maatalous eri muodoissaan. Kylällä toimii myös mm. kuljetusyritys, autokorjaamo, lasiliike, maansiirtoliike, saha ja höylä. Kylän yhdistystoiminnan rungon muodostavat maa- ja kotitalousnaiset sekä kyläyhdistys.

Lähteet
Jaana Juvonen: Parikkalan historia. Gummerus Kirjapaino Oy, Jyväskylä 1996. 
Viitteet

Luokka:Parikkalan kylät